AfriForum vies oor duur inhuldigingDuisende mense stroom na Loftus Versfeld vir die presidensiële inhuldiging. (Foto: SA Government via Twitter) AfriForum het die presidensie se besluit om voort te gaan met wat die burgerregtegroep noem die “oordadige inhuldigingseremonie”, ten sterkste veroordeel. Die organisasie het gesê ten spyte van die presidensie se versekerings dat belastingbetalers R100 miljoen minder gaan moet opdok, in vergelyking met die vorige presidensiële inhuldiging, is R120 miljoen steeds ’n reusebedrag om aan die geleentheid te bestee. “Suid-Afrika se huidige ekonomiese toestand regverdig nie die reusekoste hieraan verbonde nie. Dit is logies dat wanneer ’n mens swaar trek, jy eerste op luukshede sny en dit is presies wat die inhuldiging is. Die presidensie se redenasie dat mense na die inhuldiging aangery moet word sodat hulle deel kan hê aan die feesviering is verder manipulerend omdat hierdie geld beter aangewend sou kon word om gewone mense se lewens op die lang termyn te verbeter eerder as om hulle vir een dag te vermaak,” het Natasha Venter, veldtogbeampte by AfriForum, gesê. Die organisasie het vroeër ook protes aangeteken teen die aanry van mense uit die verskillende provinsies. Sowat 32 000 mense word met busse na die Loftus Versfeld-stadion vir die inhuldiging aangery. AfriForum het gesê 2 500 polisielede is beskikbaar gestel om diegene wat die seremonie bywoon se veiligheid te verseker, maar dat daar “hierdie maand 170 plaasaanvalle en 20 plaasmoorde was en die polisiemag geensins gemobiliseer word om voorkomend in hierdie verband op te tree nie. “As Suid-Afrika se regering nóg meer geld van skuldbelaste belastingbetalers kan mors op ’n ligsinnige byeenkoms soos hierdie, moet ons onsself begin afvra tot watter stappe die regering hom volgende sal wend om sy spandabelrigheid voort te sit,” het Venter gesê.